ປະທານປະເທດ ເຈືອງເຕີ໋ນຊາງ ຢ້ຽມຢາມທາງລັດຖະກິດປະເທດຕານຊານີ
(ທ່ານປະທານປະເທດ ເຈືອງເຕີ໋ນຊາງ ແລະ ພັນລະຍາ
ຮອດສະໜາມບິນສາກົນ Julius Nyerere)
ຮຸ່ງເຊົ້າວັນທີ 09/03 ຕາມເວລາ ຮ່າໂນ້ຍ, ທ່ານປະທານປະເທດ ຫວຽດນາມ ເຈືອງເຕີ໋ນຊາງ ແລະ ພັນລະຍາພ້ອມກັບຄະນະຜູ້ແທນຂັ້ນສູງ ຫວຽດນາມ ໄດ້ຮອດສະໜາມບິນສາກົນ Julius Nyerere ຢູ່ນະຄອນ Dar Es Salaam, ເລີ່ມຕົ້ນການຢ້ຽມຢາມທາງລັດຖະກິດປະເທດສາທາລະນະລັດເອກະພາບ ຕານຊານີ ຕາມຄຳເຊີນຂອງທ່ານປະທານາທິບໍດີ Jonh Magufuli. ການຢ້ຽມຢາມເພື່ອແນໃສ່ສ້າງການພົວພັນມິດຕະພາບທີ່ເປັນມູນເຊື້ອອັນດີງາມເລິກເຊິ່ງກ່ວາອີກ ແລະ ຊຸກຍູ້ການຮ່ວມມືໃນຫລາຍຂົງເຂດລະຫວ່າງ 2 ປະເທດ.
ທີ່ການຕ້ອນຮັບທ່ານປະທານປະເທດ ເຈືອງເຕີ໋ນຊາງ ແລະ ພັນລະຍາພ້ອມກັບຄະນະຜູ້ແທນ ຫວຽດນາມ ຢູ່ ສະໜາມບິນມີລັດຖະມົນຕີວ່າການກະຊວງການຕ່າງປະເທດ, ຮ່ວມມືສາກົນ, ພາກພື້ນ ແລະ ອາຟຣີກາຕາເວັນອອກພ້ອມກັບບັນດາເຈົ້າໜ້າທີ່ຂອງກະຊວງການຕ່າງປະເທດ ຕານຊານີ; ທ່ານ ຫວໍແທ່ງນາມ ເອກອັກຄະລັດຖະທູດ ຫວຽດນາມ ປະຈຳ ຕານຊານີ ແລະ ພະນັກງານສະຖານທູດ, ປະຊາຄົມຊາວ ຫວຽດນາມ ພວມດຳລົງຊີວິດ ແລະ ປະຕິບັດງານຢູ່ ຕານຊານີ.
ພິທີຕ້ອນຮັບທ່ານປະທານປະເທດ ເຈືອງເຕີ໋ນຊາງ ຢູ່ສະໜາມບິນໄດ້ປະຕິບັດ ຢ່າງສົມກຽດຕາມພິທີການທູດທີ່ສະຫງວນໃຫ້ປະມຸກລັດ.
ຄາດຄະເນວ່າ ໃນໄລຍະຢູ່ຢ້ຽມຢາມ ຕານຊານີ ໃນລະຫວ່າງວັນທີ 09 – 11/03, ທ່ານປະທານປະເທດ ເຈືອງເຕີ໋ນຊາງ ຈະພົບປະເຈລະຈາກັບປະທານາທິບໍດີ ຕານຊານີ, ຕ້ອນຮັບການນຳສະພາແຫ່ງຊາດ ຕານຊານີ, ພັກປະຕິວັດ ຕານຊານີ (CCM). ທີ່ການພົບປະ, ການນຳ 2 ຝ່າຍຈະແລກປ່ຽນບັນດາມາດຕະການຢ່າງແທດຈິງ ແລະ ລະອຽດ ເພື່ອເພີ່ມທະວີການພົວພັນຮ່ວມມືທີ່ເປັນມູນເຊື້ອ ແລະ ການຮ່ວມມືຫລາຍດ້ານລະຫວ່າງ ຫວຽດນາມ ແລະ ຕານຊານີ, ຊຸກຍູ້ການຮ່ວມມື 2 ຝ່າຍ, ພິເສດແມ່ນໃນຂົງເຂດການຄ້າ, ກະສິກຳ, ກໍ່ສ້າງພື້ນຖານໂຄງລ່າງ, ໂທລະຄົມມະນາຄົມ, ການທ່ອງທ່ຽວ, ການເງິນ, ທະນາຄານ, ລົບລ້າງຄວາມອຶດຫິວຫລຸດຜ່ອນຄວາມທຸກຍາກ…ພ້ອມທັງແລກປ່ຽນບາງບັນຫາສາກົນ ແລະ ພາກພື້ນເຊິ່ງຕ່າງຝ່າຍຕ່າງມີຄວາມສົນໃຈ. ເນື່ອງໃນໂອກາດນີ້, ທ່ານປະທານປະເທດ ເຈືອງເຕີ໋ນຊາງ ກໍ່ເຂົ້າຮ່ວມເວທີປາໄສວິສາຫະກິດ ຫວຽດນາມ - ຕານຊານີ, ຢ້ຽມຢາມສຳນັກງານຮ່ວມທຸລະກິດ Halotel, ພົບປະກັບປະຊາຄົມຊາວ ຫວຽດນາມ ອາໄສຢູ່ ຕານຊານີ.
(ແຫຼ່ງຄັດຈາກ VOV)